Danish Acro Convention er navnet på den akrobatikfestival, som lige nu finder sted i Aalborg. 80 deltagere fra mere end 10 forskellige lande bruger en uge på at blive bedre til akrobatikkens kunst. - Vi bliver undervist af tre hollandske akrobatikmestre, og vi træner fra morgen til aften, siger initiativtager Martin Kvist fra Mou Idrætsforening. Martin Kvist er selv tidligere springgymnast og manglede et alternativ, da han indstillede karrieren. - Jeg gik i nogle år og vidste ikke, hvad jeg skulle kaste mig over. Så blev jeg introduceret til akrobatik og var helt solgt, siger Martin Kvist. Martin Kvist mener, at akrobatik bliver mere og mere populært i Danmark, og han forventer, at de danske foreninger i fremtiden vil tilbyde akrobatik. - Det er kæmpestort i udlandet, så hvorfor skulle vi ikke også i Danmark se, at akrobatikken går frem, siger han.

Opsummering:
De danske idrætsforeninger vil i fremtiden i højere grad tilbyde akrobatik som sportsgren. Det mener en af ildsjælene bag en stor akrobatikfestival i Aalborg.